Eile hommikul tulistas USAs Miamis koolibussis õpilane kaasõpilast, kes selle tagajärjel elu kaotas.
Miami-Dade piirkonna politsei kinnitusel oli ohvriks 13-aastane tüdruk, edastab NBC Miami.
Politsei arreteeris bussis tule avanud nooruki ning leidis sündmuspaigast ka relva.
Bussis oli veel kaheksa õpilast, nende seas ka ohvri seitsmeaastane õde. Need õpilased kannatada ei saanud.
Politsei esindaja Alvaro Zabaleta sõnul kuulatakse tulistajaks olnud õpilane üle. Lisaks küsitleti ka bussijuhti ja ülejäänud õpilasi, kes olid juhtumi tunnistajateks.
Veel ei ole selge, mis käivitas Lõuna-Miamis Homesteadis tulistamisintsidendi.
Laste vanemad kogunesid sündmuspaigale. Võimude käsul saavad nii õpilased kui nende vanemad psühholoogilist abi.